Šćepan Polje
Šćepan Polje je zaselak sela Brijeg u općini Plužine, na samoj granici Crne Gore i Bosne i Hercegovine gdje spajanjem rijeka Pive i Tare nastaje rijeka Drina. Na strmom uzvišenju iznad Šćepan Polja nalazi se srednjovjekovna bosanska utvrda Sokol koja je pripadala Kosačama. U srednjem vijeku prostor Šćepan Polja predstavljao je podgrađe tvrđave Sokol, naselje Podsokol (Subtus Sochol), u kojem se razvila trgovina i u kojem su Kosače izdavali povelje. U sumarnom popisu iz 1468/1469. godine Šćepan Polje (Stjepan-Polje) je navedeno kao selo u nahiji Sokol sa 14 domova.